Everything Everywhere All at Once

Everything Everywhere All at Once ("Segalanya Serata Sekaligus") sebuah filem cereka komedi drama absurdis 2022 dari Amerika Syarikat arahan bersama Dan Kwan and Daniel Scheinert (dikenali sebagai "Daniels"), dengan terbitan bersama oleh Russo bersaudara. Filem ini membintangi Michelle Yeoh memainkan watak sebagai pemilik sebuah kedai dobi yang sedang diaudit Perkhidmatan Pendapatan Dalaman mendapati dan mengetahui bayangan dirinya yang wujud dalam alam-alam selari yang perlu dihubunginya agar bergabung kuasa menumpaskan suatu unsur jahat yang mahu memusnahkan alam berbilang serangkai mereka itu.

Plot
Evelyn Quan Wang ialah seorang pendatang Cina pertengahan umur yang menguruskan kedai dobi bersama suaminya Waymond di Simi Valley, California. Dua dekad lebih awal, mereka melarikan diri ke Amerika Syarikat dan dikurniakan seorang anak perempuan, Joy. Pada masa kini, Evelyn menghadapi pelbagai kesusahan: kedai dobinya sedang diaudit oleh Perkhidmatan Hasil Dalam Negeri (IRS); Waymond cuba menyampaikan surat cerai kepadanya sebagai usaha untuk memulakan perbincangan tentang perkahwinan mereka; bapanya yang tegas (dirujuk sebagai Gong Gong, Bahasa Kantonis untuk datuk)semakin mudah marah dengan Evelyn dan kehidupannya; serta hubungannya dengan Joy yang tegang, yang sedang bergelut dengan kemurungan. dan mempunyai seorang pasangan bukan Cina, Becky, yang Evelyn sukar menerimanya.

Pada satu pertemuan tegang dengan Ejen Hasil IRS Deirdre Beaubeirdre, badan Waymond telah diambil alih oleh Alpha-Waymond, versi Waymond dari "Alphavers." Alpha-Waymond menjelaskan kepada Evelyn bahawa banyak alam berbilang wujud ("alam selari") kerana setiap pilihan hidup mencipta alam alternatif baharu. Dalam Alphavers, Alpha-Evelyn yang kini telah meninggal dunia mencipta teknologi "lompat alam" yang membolehkan orang mengakses kemahiran, ingatan, dan badan diri selari mereka dengan melakukan tindakan pelik yang secara statistik tidak mungkin berlaku. Multialam diancam oleh Jobu Tupaki, iaitu Alpha-Joy yang mindanya retak setelah Alpha-Evelyn memaksanya melompat alam melebihi ketahanannya. Jobu mengalami semua alam sekaligus dan boleh melompat alam serta memanipulasi jirim mengikut kehendaknya. Jobu telah mencipta "Bagel Segalanya" yang menyerupai lohong hitam yang membentuk ketunggalan toroid yang boleh memusnahkan berbagai alam.

Evelyn diberikan teknologi lompat alam untuk melawan pengikut-pengikut Jobu yang sedang berkumpul di bangunan IRS. Dia menemui alam-alam lain di mana dia membuat pilihan berbeza dan berjaya, seperti menjadi ahli kung fu terhandal dan bintang filem. Dia juga mengetahui bahawa Waymond bercadang untuk memfailkan penceraian. Alpha-Waymond percaya bahawa Evelyn, sebagai "kegagalan" terbesar di kalangan semua Evelyn dalam multialam, memiliki potensi terpendam yang diperlukan untuk mengalahkan Jobu. Gong Gong diambil alih oleh Alpha-Gong Gong, yang mengarahkan Evelyn untuk membunuh Joy bagi menghalang Jobu daripada menggunakan Joy untuk mengakses alam Evelyn. Evelyn enggan dan memutuskan untuk berhadapan dengan Jobu dengan memperoleh kuasa melalui lompat alam yang berulang. Alpha-Gong Gong, yakin bahawa minda Evelyn telah terjejas seperti Jobu, menghantar askar-askar mengejar Evelyn. Sementara mereka berlawan, Jobu menjejaki dan membunuh Alpha-Waymond di Alphavers. Apabila Jobu berhadapan dengan Evelyn di alamnya, minda Evelyn mula retak, menyebabkannya rebah.

Evelyn tidak terkawal melompat alam bersama Jobu merentasi banyak alam yang pelik dan pelbagai. Jobu mendedahkan bahawa dia tidak berniat untuk melawan, sebaliknya dia telah mencari seorang Evelyn yang dapat melihat, seperti dirinya, bahawa tiada apa yang penting. Dia memindahkan Evelyn ke Bagel Segalanya, menyatakan bahawa dia mahu menggunakannya untuk membenarkan dirinya dan Evelyn benar-benar mati. Setelah melihat ke dalam Bagel tersebut, Evelyn pada mulanya terpengaruh, dan bertindak secara kejam dan nihilistik di alam-alamnya yang lain, menyakiti orang di sekelilingnya.

Tepat ketika Evelyn memasuki Bagel bersama Jobu, dia berhenti sejenak untuk mendengar rayuan Waymond di alamnya supaya semua orang berhenti berkelahi dan sebaliknya mengamalkan kebaikan, walaupun kehidupan tidak masuk akal. Evelyn mendapat kesedaran eksistensialis dan memutuskan untuk mengikuti nasihat absurdis dan kemanusiaan Waymond, menggunakan kuasa multialamnya untuk berjuang dengan empati dan membawa kebahagiaan kepada orang di sekelilingnya. Dengan berbuat demikian, dia membaiki kerosakan yang dilakukannya di alam-alam lain dan meneutralkan Alpha-Gong Gong serta pejuang-pejuang Jobu. Di alam rumahnya, Evelyn berbaik semula dengan Waymond, menerima hubungan Joy dan Becky serta memberitahunya kepada Gong Gong, sementara Waymond meyakinkan Deirdre untuk membenarkan mereka menyemak semula cukai mereka. Jobu memutuskan untuk memasuki Bagel sendirian kerana, serentak di alam Evelyn, Joy merayu Evelyn untuk melepaskannya. Evelyn memberitahu Joy bahawa walaupun tiada apa yang masuk akal dan walaupun dia boleh berada di mana-mana sahaja dalam multialam, dia akan sentiasa mahu bersama Joy. Evelyn dan yang lain menyelamatkan Jobu dari Bagel, lalu Evelyn dan Joy berpelukan.

Beberapa ketika kemudian, dengan hubungan keluarga yang bertambah baik, mereka kembali ke bangunan IRS untuk memfailkan semula cukai mereka. Semasa Deirdre bercakap, perhatian Evelyn tertarik seketika kepada diri-diri alternatifnya, sebelum dia menenangkan diri kembali ke alam rumahnya.

Barisan pelakon
 Michelle Yeoh sebagai Evelyn Quan Wang
 Ke Huy Quan sebagai Waymond Wang, suami Evelyn yang hendak bercerai
 Stephanie Hsu sebagai Joy Wang / Jobu Tupaki, anak Evelyn dan Waymond
 Jenny Slate sebagai Debbie the Dog Mom / "Big Nose"
 Harry Shum Jr. sebagai Chad
 James Hong sebagai Gong Gong, ayah Evelyn dan datuk belah ibu Joy yang baru tiba dari Hong Kong
 Jamie Lee Curtis sebagai Deirdre Beaubeirdre, pegawai Perkhidmatan Pendapatan Dalaman

Sambutan
Kutipan panggung
, Everything Everywhere All at Once telah mengumpul kutipan tiket sebanyak USD70 juta di Amerika Syarikat dan Kanada serta USD30.9 juta di kawasan edaran lain keseluruhannya berjumlah USD100.8 juta.

Penerimaan kritis
Laman penghimpunan ulasan filem Rotten Tomatoes memberikan peratusan sebulat kata filem ini sebanyak 95% berdasarkan 317 ulasan oleh para pengkritik dengan purata skor 8.6/10. Metacritic yang menggunakan purata tertimbang memberi skor filem ini 81 dari 100 berdasarkan 54 ulasan kritis yang menunjukkan "pujian menyeluruh" (universal acclaim). Penonton yang disurvei oleh PostTrak memberikan skor positif sebesar 89%, dengan 77% mengatakan mereka pasti akan merekomendasikannya.

Rujukan

Pautan luar